**Saeimas Parlamentārās izmeklēšanas komisijas** par Latvijas valsts rīcību, izvērtējot 2013.gada 21.novembrī Zolitūdē notikušās traģēdijas cēloņus, un turpmākajām darbībām, kas veiktas normatīvo aktu un valsts pārvaldes un pašvaldību darbības sakārtošanā, lai nepieļautu līdzīgu traģēdiju atkārtošanos, kā arī par darbībām minētās traģēdijas seku novēršanā

**priekšsēdētājam**

**god. Ringoldam Balodim**

**Biedrības "Zolitūde 21.11."**

Reģ. Nr. 40008223431

Jur. adrese: Priedaines iela 13-1, Rīga, LV-1029

Rīga, 2015.g. 26. maijā

**I E S N I E G U MS**

2015. gada 25.maijā Latvijas masu informācijas līdzekļi izplatīja informāciju, ka Valsts kontrolei ir bažas, ka finansējuma izlietojums [Zolitūdes traģēdijas](http://www.delfi.lv/temas/zolitudes-tragedija) seku likvidēšanai atsevišķos gadījumos nav bijis izlietots atbilstoši mērķim.

Vērtējot izdevumus, kas saistīti ar Zolitūdes traģēdijas seku novēršanu, konstatēti trūkumi [Veselības ministrijas](http://www.delfi.lv/temas/veselibas-ministrija) rīcībā. Proti, pieprasot finansējumu 269 000 eiro apmērā, ministrija nav pārliecinājusies, ka ārstniecības iestāžu, kurās nogādāti traģēdijā cietušie, prēmēšanai norādītais personāls tiešām ir iesaistījies cietušo aprūpē un ārstēšanā.

Veicot pārbaudi par ārstniecības personālam izmaksātajām prēmijām, revidenti konstatējuši, ka Paula Stradiņa klīniskās universitātes slimnīcā medicīnisko palīdzību saņēma 17 pacienti, prēmēti 86 darbinieki. Rīgas Austrumu klīniskās universitātes slimnīcā tika ievesti 12 pacienti, bet prēmijas izmaksātas 98 darbiniekiem. Bet Rīgas 2.slimnīcā tika ievesti deviņi pacienti, prēmijas izmaksātas 30 darbiniekiem.

Uz lūgumu skaidrot prēmiju izmaksas, Veselības ministrija atbildējusi, ka ne tā, ne arī Nacionālais veselības dienests nav veikuši sākotnējo no ārstniecības iestādēm saņemto sarakstu pārbaudi par prēmējamajiem darbiniekiem pēc darba uzskaites tabelēm, dežūras grafikiem, atskaitēm un citiem dokumentiem. Pārbaudot sākotnējos sarakstus, no Rīgas Austrumu klīniskās universitātes slimnīcas prēmējamo darbinieku saraksta svītroti kurjers un kasiere.

Ministrija arī informējusi, ka šogad plāno veikt auditu tajās ārstniecības iestādēs, kurām piešķirts finansējums prēmijām, lai pārbaudītu pamatojošo dokumentāciju. Gadījumā, ja tiks konstatētas neatbilstības, šīm iestādēm nepamatoti izmaksātie līdzekļi būs jāatmaksā valsts budžetā.

Tiek ziņots arī, ka Valsts kontrole rosinājusi Veselības ministrijai izstrādāt kontroles procedūras, lai nodrošinātu, ka, plānojot un pieprasot līdzekļus neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, tiek gūta pārliecība par līdzekļu saņēmēju pieprasījumos norādīto finansiālo apmēru un pamatojumu.

Izvērtējot šo informāciju, biedrība "Zolitūde 21.11.", kas apvieno Zolitūdes traģēdijā bojāgājušo tuviniekus un cietušos, vēršas pie Jums un citiem komisijas locekļiem ar lūgumu:

1. **Sasaukt Saeimas Parlamentārās izmeklēšanas komisijas ārkārtas sēdi par iespējamo** [**Zolitūdes traģēdijas**](http://www.delfi.lv/temas/zolitudes-tragedija)**seku likvidēšanai piešķirta finansējuma izlietošanu neatbilstoši mērķim.**
2. **Uzaicināt uz šo sēdi Valsts kontroles pārstāvjus, Veselības ministru un Ģenerālprokuratūras pārstāvjus.**
3. **Pieprasīt no Valsts kontroles papildus informāciju ar mērķi noskaidrot, vai citās ministrijās un valsts institūcijās** [**Zolitūdes traģēdijas**](http://www.delfi.lv/temas/zolitudes-tragedija)**seku likvidēšanai piešķirtais finansējums tika izlietots atbilstoši mērķim.**

**Biedrības "Zolitūde 21.11." valde**

Biedrības "Zolitūde 21.11." pilnvarotā persona

**Regīna Ločmele-Luņova,**

**t. 29326888**